'Bird Island'-boek is 'kwaadwillige propaganda' | Maroela Media
Dít was genl.maj. Gert Opperman, 'n oudkollega van genl. Magnus Malan en woordvoerder vir die Malan-familie, se reaksie oor die onthullings wat in die omstrede boek, Die Seuns van Bird Island, gemaak word.
Dié boek beweer dat drie voormalige ministers van die Nasionale Party in die 80's by pedofilie betrokke was. Mark Minnie, 'n oudspeurder, en Chris Steyn, 'n voormalige ondersoekende joernalis, beweer in Bird Island dat die destydse polisie-ondersoeke na Malan, 'n voormalige minister van verdediging, sowel as John Wiley, 'n voormalige minister van omgewingsake, en 'n derde minister wat nog leef en wie se naam op regsadvies weerhou word, se betrokkenheid glo verhoed en toegesmeer is.
"Ek beskou die aantygings teen Malan as bitter onregverdig, veral in die lig dat dit nou teen hom gemaak is terwyl hy nie meer daar is om homself te verdedig nie," het Opperman gesê.
Volgens aantygings in die boek het die ministers jong bruin seuns na die Birdeiland naby Port Elizabeth gelok met beloftes van werk en duiklesse en daar met hulle gelol. Twee van die seuns het glo nooit teruggekeer van die eiland nie.
Genl.maj. Gert Opperman, 'n oudkollega van genl. Magnus Malan en woordvoerder vir die Malan-familie, het gesê die aantygings is bitter onregverdig. Foto: Facebook.
"Familie, vriende en oudkollegas van Malan is geskok. Ons almal beskou dit as kwaadwillige propaganda. Die manier waarop hy in hierdie boek voorgehou word, is nie die manier waarop ons almal hom geken het nie. Hy was 'n voorbeeld vir almal met wie hy te doen gekry het. Ek onthou hom as 'n gelowige en opregte mens."
Opperman het gesê die eerste keer dat die familie nog ooit van dié aantygings van pedofilie gehoor het, was nadat die Sondagkoerante die nuus oor die boek se uitreiking geplaas het.
"Nóg die koerante nóg die uitgewery het eens die ordentlikheid aan die dag gelê om die familie vir kommentaar te nader voordat hulle die boek se aantygings bekend gemaak het.
"Dit was vir die familie 'n geweldige skok en teleurstelling om so van dié nuus te hoor. 'n Mens kan maar net bespiegel oor die motiewe van die mense wat die boek geskryf het.
"Ek kan net sê die familie en sy oudkollegas in die weermag en politiek verwerp die aantygings in geheel," het Opperman gesê.
Hy het gesê hy wil nie die familie se optrede vooruitloop nie en kon nie bevestig of hulle wel verdere regstappe oorweeg nie.
Wiley en David Allan, 'n skatryk vrygesel-sakeman en polisiereservis van Port Elizabeth, wat na bewering ook by die misdade betrokke was, het hulself albei vermoedelik om die lewe gebring. In die boek word daar ook bewerings gemaak dat hulle moontlik in opdrag van die ministers vermoor is omdat hulle glo inligting gehad het wat die staat erg in die verleentheid kon stel.
'n Lugfoto van Birdeiland naby Port Elizabeth. Foto: Thecasualobserver.co.za
Dié onthullings het 'n skokgolf Sondag deur die Afrikaanse gemeenskap gestuur met talle mense wat Malan verdedig het en die aantygings as loutere snert afmaak terwyl ander weer oor die moontlike waarheid daarvan bespiegel het.
Opperman wou geen kommentaar op die feitelike bewerings in die boek lewer nie, maar het gesê hy is sedert die uitreiking van die boek en nuusberigte oor die aantygings in die boek oorval deur oproepe van oudkollegas en voormalige weermaglede wat hulle misnoeë oor die boek uitgespreek het.
Maroela Media het Tafelberg-Uitgewers en die skrywer Chris Steyn genader vir kommentaar vir 'n opvolgberig oor Die Seuns van Bird Island. Die artikel sal binnekort ook op Maroela Media geplaas word.
Kom ek vra so, diegene wat enigsins in sulke skrywes soos hierdie geïnteresseerd is en belangstel om dit te lees, wat maak jy nou as jy 'n ent weg gelees het en besef dit is nie vir jou nie, jy moes die boek in die eerste instansie nie eens gekoop het nie, of as jy die boek klaar gelees het, sit jy die terug op die rak, of gooi jy dit weg?
Natuurlik sal familie en oud kollegas dit 'ten sterkste' ontken. Natuuuuurlik.
Dis tog altyd ironies dat sulke aantygings en beskuldigings gemaak word teen 'n bekende persoon indien hy nie meer daar is nie. So bv. het 'n ene Hamilton Naki beweer dat hý die eerste hartoorplanting gedoen het terwyl Chris Barnard hom net geassisteer het.
Ons moenie ooit uit die oog verloor dat sulke bewerings saamgaan met die wit haatveldtog waaraan swart politici en die swart politieke elite lustig deelneem om haatspraak teen witmense te regverdig as vryheid van spraak om vervolging teen hulle te ontwyk.